Nordjyske taxavognmænd frygter for fremtiden, når de efter nytår skal til at betale fuld registreringsafgift, når de sælger deres biler. Det sker, fordi den såkaldte frikørselsafgift står til at blive fjernet, og det vil ifølge dansk Taxi Råd betyde et tab på 4000 kroner om måneden for hver taxa. Folketinget ventes at vedtage lovændringen på torsdag, og de lokale vognmænd frygter, at det vil få store konsekvenser for taxabranchen. - Det betyder, at der er rigtig mange vognmænd, der må lukke deres forretning. Vi trængte nok i forvejen, og så kommer man med denne her ændring. Det er vi slet ikke tilfredse med, siger Børge Haugaard, formand for Dantaxi Hjørring. Dansk Taxi Råd vurderer, at lovændringen i første omgang kommer til at koste 1300 arbejdspladser i taxabranchen. Børge Haugaard er sikker på, at udviklingen derfra blot vil gå ned ad bakke. - Hvis vi kigger tre år frem, så vil der formentlig ryge 2300 arbejdspladser i taxabranchen. Hvis vi ser fem år frem i tiden, så vil taxabranchen ikke være, hvad den er i dag, hvis den da overhovedet eksisterer uden for de større byer.

Referat:
Fra nytår fjernes den såkaldte frikørselsafgift, og det bliver dyrt for de nordjyske taxavognmænd.